ประกาศกรมประมง เรื่อง กำหนดพื้นที่และระยะเวลาฤดูสัตว์น้ำจืดมีไข่ หรือวางไข่ เลี้ยงตัวอ่อน และกำหนดเครื่องมือ วิธีการทำการประมง และเงื่อนไขในการทำการประมง พ.ศ. 2561
ประกาศกรมประมง
เรื่อง
กำหนดพื้นที่และระยะเวลาฤดูสัตว์น้ำจืดมีไข่ หรือวางไข่ เลี้ยงตัวอ่อน
และกำหนดเครื่องมือ
วิธีการทำการประมง และเงื่อนไขในการทำการประมง
พ.ศ.
๒๕๖๑
 

อาศัยอำนาจตามความในมาตรา ๗๐
แห่งพระราชกำหนดการประมง พ.ศ. ๒๕๕๘ และที่แก้ไขเพิ่มเติม อธิบดีกรมประมงเห็นสมควรกำหนดพื้นที่และระยะเวลาฤดูสัตว์น้ำจืดมีไข่หรือวางไข่
เลี้ยงตัวอ่อน และกำหนดเครื่องมือ วิธีการทำการประมง
และเงื่อนไขในการทำการประมงให้สอดคล้องกับข้อมูลปริมาณนํ้าฝน ปริมาณน้ำท่า
ข้อมูลชีววิทยาของสัตว์น้ำจืด และข้อมูลด้านการประมงที่เป็นปัจจุบัน
เพื่อบริหารจัดการให้เกิดความสมดุลทางธรรมชาติ
รักษาทรัพยากรสัตว์น้ำและระบบนิเวศไว้อย่างยั่งยืนตามหลักการป้องกันล่วงหน้า
จึงออกประกาศไว้ ดังต่อไปนี้

ข้อ ๑ ภายในระยะเวลา ตั้งแต่วันที่ ๑๖ พฤษภาคม
ถึงวันที่ ๑๕ สิงหาคม ๒๕๖๑ ห้ามมิให้ผู้ใดทำการประมงในพื้นที่เขตจังหวัดเชียงราย
เชียงใหม่ แม่ฮ่องสอน พะเยา ลำปาง ลำพูน น่าน แพร่ อุตรดิตถ์ เพชรบูรณ์ เลย
หนองคาย บึงกาฬ หนองบัวลำภู อุดรธานี สกลนคร นครพนม ชัยภูมิ ขอนแก่น มหาสารคาม กาฬสินธุ์ มุกดาหาร ร้อยเอ็ด ยโสธร อำนาจเจริญ อุบลราชธานี
ศรีสะเกษ สุรินทร์ บุรีรัมย์ นครราชสีมา สระแก้ว ปราจีนบุรี นครนายก
ฉะเชิงเทรา ชลบุรี ระยอง จันทบุรี ตราด ชุมพร ระนอง สุราษฎร์ธานี พังงา ภูเก็ต
กระบี่ และนครศรีธรรมราช

ข้อ ๒ ภายในระยะเวลา ตั้งแต่วันที่ ๑๖ มิถุนายน
ถึงวันที่ ๑๕ กันยายน ๒๕๖๑ ห้ามมิให้ผู้ใดทำการประมงในพื้นที่เขตจังหวัดสุโขทัย
ตาก พิษณุโลก กำแพงเพชร พิจิตร นครสวรรค์ อุทัยธานี ชัยนาท สิงห์บุรี ลพบุรี
สุพรรณบุรี อ่างทอง พระนครศรีอยุธยา สระบุรี กาญจนบุรี นครปฐม นนทบุรี ปทุมธานี
กรุงเทพมหานคร สมุทรปราการ สมุทรสาคร สมุทรสงคราม ราชบุรี เพชรบุรี
และประจวบคีรีขันธ์

ข้อ ๓ ภายในระยะเวลา ตั้งแต่วันที่ ๑๖ กันยายน
ถึงวันที่ ๑๕ ธันวาคม ๒๕๖๑ ห้ามมิให้ผู้ใดทำการประมงในพื้นที่เขตจังหวัดตรัง สตูล
พัทลุง สงขลา ปัตตานี นราธิวาส และยะลา

ข้อ ๔ ความในข้อ ๑ ข้อ ๒ และข้อ ๓
มิให้ใช้บังคับกับกรณีการทำการประมง โดยใช้เครื่องมือ วิธีการทำการประมง และเงื่อนไขดังต่อไปนี้
(ก)
การทำการประมงในพื้นที่แหล่งน้ำปิดที่ไม่ติดต่อกับแม่น้ำ หรือลำธารธรรมชาติ
(ข)
การทำการประมงโดยใช้เบ็ดทุกชนิดที่ไม่มีลักษณะเป็นเบ็ดต่อกันเป็นสายมากกว่า ๑ ตัว
(ค) การทำการประมงโดยใช้ตะแกรง
สวิง ช้อน ยอ และชนาง ซึ่งมีขนาดปากกว้าง ไม่เกิน ๒ เมตร
และไม่ทำการประมงด้วยวิธีประดาตั้งแต่สามเครื่องมือขึ้นไป
(ง) การทำการประมงโดยใช้สุ่ม ฉมวก
และส้อม
(จ)
การทำการประมงโดยใช้ไซ ตุ้ม อีจู้ ลัน โปง และโทง
หรือเครื่องมือที่มีลักษณะและวิธีการคล้ายคลึงกัน
(ฉ)
การทำการประมงโดยใช้แหที่มีความลึกไม่เกิน ๖ ศอก (๓ เมตร)

ข้อ ๕ ประกาศฉบับนี้มิให้ใช้บังคับแก่การทำการประมงเพื่อการศึกษา
วิจัย หรือทดลองทางวิชาการโดยได้รับอนุญาตเป็นหนังสือจากอธิบดีกรมประมง

ข้อ ๖[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๑๐ พฤษภาคม พ.ศ. ๒๕๖๑
อดิศร
พร้อมเทพ
อธิบดีกรมประมง







พิมพ์มาดา/จัดทำ
๑๘
มิถุนายน ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๐๘ ง/หน้า ๑/๑๑ พฤษภาคม ๒๕๖๑